அல்-சிபா மருத்துவமனை

அல்-சிபா மருத்துவமனை ( Mustashfa al-Shifa), தர் அல்-சிபா மருத்துவமனை ( Mustashfat dar al-Shifa), என பரவலாக அறியப்படுவது காசாக்கரையிலுள்ள மிகப் பெரிய மருத்துவமனை வளாகம் ஆகும். காசா ஆளுநரகத்திலுள்ள காசா நகரின் வடக்கு ரிமால் பகுதியில் இவ்வளாகம் அமைந்துள்ளது. இதன் இயக்குனராக மருத்துவர். முகமது அபு சல்மியா இருக்கிறார்.

ஃபத்தா-ஹமாஸ் குழுக்களுக்கிடையேயான மோதல்கள், 2008–2009 காலகட்ட காசா போர், 2014 காசா போர், 2023 இசுரேல்-ஹமாஸ் போர் ஆகிய நெருக்கடியான தருணங்களில் ஹமாசின் புகலிடமாக இந்த மருத்துவமனை பயன்படுத்தப்படுகிறது. 2014 ஆண்டின் நடந்த பிரச்சனைகளின்போது, வேறுபட்ட அரசியல் நிலைப்பாடு கொண்டவர்களை இழிவுபடுத்துவதற்கு இங்குள்ள மருத்துவமனையொன்று தவறாக பயன்படுத்தப்பட்டதாக பன்னாட்டு மன்னிப்பு அவை தெரிவித்தது.

2023 ஆம் ஆண்டில் நடந்துவரும் இசுரேல்-ஹமாஸ் போரின்போது, மருத்துவமனையின் நிலமட்டத்திற்கு கீழிருந்து ஹமாஸ் குழு செயல்படுவதாக இசுரேல் ராணுவம் தெரிவித்தது. இந்தக் குற்றச்சாட்டை ஹமாஸ் குழு மறுத்தது. இக்குற்றச்சாட்டை, மருத்துவமனைகளைத் தாக்குவதற்காகக் கூறப்படும் "அருவெறுக்கத்தக்க சாக்குப்போக்கு" என காசாக்கரையில் மருத்துவப் பணியிலிருக்கும் ஐக்கிய இராச்சியத்தைச் சேர்ந்த மருத்துவர் காசன் அபு-சிட்டா குறிப்பிட்டார்.

மேற்கோள்கள்

நூலடைவு

காசா நகரத்திலுள்ள மருத்துவமனைகள்